Trump se suster tree af, einde van ondersoek | Netwerk24
Pres. Donald Trump van Amerika se ouer suster, Maryanne Trump Barry, het as federale appèlregter afgetree en daarmee 'n ondersoek beëindig of sy die regterlike gedragskode oortree het deur deel te neem aan bedrieglike belastingskemas saam met haar broers en susters.
Dit kom nadat klagtes in Oktober 2018 ingedien is ná 'n ondersoek deur The New York Times wat verdagte belastingskemas van die Trumps in die 1990's aan die lig gebring het. Sommige gevalle was glo openlike bedrog wat die bedrae wat die Trump-kinders geërf het aansienlik meer gemaak het.
Barry het nie net geldelik gebaat uit die belastingskemas nie, het The Times bevind, maar sy was ook in 'n posisie om die aksies van haar familie te beïnvloed, berig The New York Times.
Deur te bedank, het Barry (82) effektief die ondersoek tot 'n einde laat kom, berig CNN.
Sy het verskeie klagtes in die gesig gestaar maar ná haar bedanking is sy nou geregtig op 'n salaris van sowat $200 000 per jaar.
"Weens haar aftrede is sy nie meer deel van Amerika se rondgaande hof nie en verrig sy nie meer enige take vir die hof nie. Daarom val sy nie meer onder die groep mense wat ondersoek kan word nie."